Manslag-saak teen Duduzane Zuma uitgestelDuduzane Zuma Woensdag in die hof. (Foto: Simphiwe Mbokazi/African News Agency) Die verhoor van Duduzane Zuma, die seun van voormalige president Jacob Zuma, is Woensdag in die Randburgse landdroshof uitgestel weens ŉ probleem met die hof se bandopnemer. Yusuf Baba, die staatsaanklaer, het tydens vanoggend se hofverrigtinge gesê bewyse in die saak sal kortgeknip moet word weens ŉ probleem met die bandopnemer. Baba het die saak tot Donderdag om 08:30 uitgestel. Duduzane word aangekla in verband met die dood van twee passasiers van ŉ minibustaxi in Februarie 2014 nadat hy destyds met sy Porsche teen die minibustaxi gebots het. Hoewel Duduzane aanvanklik tereggestaan het op twee aanklagte van strafbare manslag ná die dood van Phumzile Dube en Nanki Mashaba, is een van die aanklagte teen hom laat vaar nadat ŉ verslag van ŉ patoloog getoon het dat Mashaba aan natuurlike oorsake dood is. Dube is op die toneel dood en Mashaba later in ŉ hospitaal. Duduzane het tydens vandag se kruisondervraging aan die hof gesê dat die ongeluk vir almal ŉ traumatiese ervaring was en dat hy gelukkig was om dié ongeluk te oorleef. “Dit hét ŉ invloed op my,” het die beskuldigde volgehou. Hy het verder gesê hy neem wel verantwoordelikheid vir die voorval en simpatiseer met diegene wat deur sy toedoen geraak is. Duduzane het gedurende sy getuienis verduidelik dat dit dáárdie dag gereën het. Volgens hom het hy in die vinnige baan gery waarna hy beheer oor die voertuig verloor het. “Ek het beheer oor die stuurmeganisme verloor toe die motor ŉ poel water getref het,” het hy verduidelik. Baba was reeds klaar met die kruisondervraging toe hy besef dat die bandopnemer nooit die getuienis opgeneem het nie. Die hof het kortliks verdaag voordat die saak eindelik ŉ uur later uitgestel is. Duduzane is in die hof deur lede van Black First Land First (BLF) asook familielede bygestaan. Duduzane pleit onskuldig op strafbare manslag asook roekelose en nalatige bestuur.